สำนักงานสลากกินแบ่งรัฐบาล ตั้งเป้าจำหน่ายสลากดิจิทัลผ่านแอปพลิเคชันเป๋าตัง ปีนี้ รวม 30 ล้านใบ
นายลวรณ แสงสนิท ประธานกรรมการสลากกินแบ่งรัฐบาล เปิดเผยว่า จากผลการจำหน่ายสลากดิจิทัลในงวดที่ผ่านมา ซึ่งใช้เวลาจำหน่ายหมดภายใน 10 วัน ถือเป็นกระแสตอบรับที่ดี แต่ยังจำหน่ายหมดเร็วเกินไป คณะกรรมการสลากกินแบ่งรัฐบาล จึงมีนโยบายให้เพิ่มปริมาณสลากดิจิทัลในแอปพลิเคชันเป๋าตังให้มากขึ้น เนื่องจากสามารถควบคุมราคาจำหน่ายไม่ให้เกิน 80 บาทได้ โดยตั้งเป้าหมายในปีนี้ จะมีการเพิ่มสลากดิจิทัลเป็น 30 ล้านใบ ภายในเดือนธันวาคมนี้ โดยจะทยอยเพิ่มขึ้นในแต่ละงวดตามความเหมาะสม ส่วนระยะต่อไป ในช่วง 3 ปีข้างหน้า จะมีการเพิ่มจำนวนสลากดิจิทัลให้ได้ถึงครึ่งของจำนวนสลากทั้งหมด 100 ล้านใบ โดยในปี 2567 ตั้งเป้าไว้ที่ 40 ล้านใบ และในปี 2568 จะเพิ่มขึ้นเป็น 50 ล้านใบ ทั้งนี้ จากผลการดำเนินการแก้ไขปัญหาสลากเกินราคาในช่วงที่ผ่านมา เห็นผลชัดเจนเป็นรูปธรรม เห็นได้จากจำนวนการร้องเรียน เรื่องขายเกินสลากราคา ที่ลดลงถึงร้อยละ 80 สะท้อนว่าการแก้ไขปัญหาสามารถทำได้จริง